10-jarige veg steeds om lewe in Pta-hospitaalDivenette Streicher (Foto: Facebook) Die 10-jarige Divenette Streicher van Pretoria, wat al meer as sewe weke lank om haar lewe in ŉ hospitaal veg, is steeds nie buite gevaar nie, ten spyte daarvan dat sy nou in ŉ private hospitaal behandel word. Minnette Streicher, Divenette se ma, het Sondag aan Maroela Media gesê Divenette is Vrydag vanaf die Steve Biko- akademiese hospitaal na Mediclinic Kloof in Pretoria oorgeplaas. Volgens Minnette is Divenette tans in die hoësorgeenheid van dié hospitaal en is sy in isolasie geplaas. “Sy moet eintlik in die pediatriese waakeenheid behandel word, maar omdat sy so vinnig oorgeplaas is, was daar nie onmiddellik plek nie. Daarom is sy vir eers in die hoësorgeenheid,” het Minnette gesê. Maroela Media het vroeër berig Divenette is sowat sewe weke gelede gediagnoseer met nierpypontsteking en blaasinfeksie. Daar is vir haar antibiotika voorgeskryf, maar haar toestand het by die dag versleg en sy is uiteindelik in die Steve Biko-hospitaal opgeneem, omdat die gesin nie ŉ mediese fonds het nie. Divenette se blindederm is verwyder, maar dokters het vasgestel dat ŉ bakterie in haar ingewande ook begin het om haar dik- en dunderm aan te tas. ŉ Gedeelte van haar dikderm is verwyder, maar Divenette het al meer pyn ervaar en haar toestand het nie verbeter nie. Volgens Minnette kon die dokters by Steve Biko-hospitaal nie bepaal wat met Divenette fout is nie en is daar inderhaas fondse ingesamel om vir haar oorplasing na Mediclinic Kloof te betaal. “Die dokters by Kloof het nou klomp skanderings en toetse gedoen en ons sal vanmiddag met die dokter praat oor die uitslae van dié toetse om te hoor wat presies fout is en wat die pad vorentoe is,” sê Minnette. “Ons vermoed dat die groot probleem by haar dunderm is, maar ons kan nog nie presies sê wat fout is nie. Hulle het haar pyn nou mooi onder beheer, maar sy is nog nie uit lewensgevaar nie.” Divenette slaap in die stadium baie, maar is met tye wakker om met haar ouers te praat. “Met haar aankoms by Kloof-hospitaal het hulle onmiddellik haar medikasie aangepas om te probeer om haar sterker te kry, omdat hulle haar dalk môre teater toe wil vat. Haar kleur is reeds beter; haar vel is nie meer so grys-wit nie. Maar sy is baie swak,” het Minnette gesê. Sy sê dokters meen Divenette sal moontlik tot drie maande in die hospitaal moet bly voor sy genoeg sal herstel het om ontslaan te word. “Die susters het gister vir ons gesê ons mag nie ophou bid nie. Mense moet asseblief nie ophou bid nie. Ons het elke gebed nodig. My kind is regtig baie siek.” Sy sê weldoeners het genoeg geld geskenk om vir Divenette se eerste paar dae in Kloof-hospitaal te betaal, maar daar lê nog weke lange hospitaalbehandeling en groot mediese rekeninge vir die gesin voor. “Ons is ongelooflik verlig dat sy nou in Kloof-hospitaal behandel kan word, maar ons kort nog baie fondse. Daar is ŉ klomp organisasies wat ons bystaan met fondsinsamelings en baie mense wat ons alreeds gehelp het. Ons is so dankbaar vir elke persoon wat ons help en reeds gehelp het. Ons kan net dankie sê.” Vir meer inligting oor Divenette se stryd of om by te dra, besoek die Facebook-blad Divenette Streicher Brave Little warrior of God.